Index - Gazdaság - Tiltják a cigarettavásárlást a francia fiataloknak
Tiltják a cigarettavásárlást a francia fiataloknak
euractiv.hu 2003.07.29. 09:54 Egy új francia jogszabály értelmében tilos a 16 évesnél fiatalabbaknak dohányterméket eladni. Ha egy üzletben mégis kiszolgálnak ennyire fiatal ügyfeleket, azzal az üzletek 150 eurós pénzbírságot kockáztatnak. A törvény a 19-nél kevesebb szál cigarettát tartalmazó, úgynevezett kölyökcsomagok árusítására is vonatkozik. Az elmúlt tíz évben 11 százalékkal csökkent a dohányosok száma Franciaországban. A fiatalok körében azonban egyre többen cigiznek. Tízből négy tinédzser napi rendszerességgel dohányzik, s tíz százalékuk máris a függőség jeleit mutatja. A francia egészségügyi miniszter szerint Európában a francia fiatalok listavezetők a dohányzási statisztikákban.
A francia parlament a törvény megalkotásával egyidejűleg három százalékponttal növelte a dohánytermékekre kivetett adó mértékét. Legutóbb idén január elsején emelték a dohánytermékek adóját, 11 százalékkal, s ennek eredményeként az év első négy hónapjában - 2002 hasonló időszakához képest - 9 százalékkal csökkent az eladott árumennyiség. Jean-Francois Mattei egészségügyi miniszter azzal indokolta a lépést, hogy a francia kormányzat a dohánytermékekre kivetett adóból akarja támogatni a lakosságnak szánt egészségügyi tájékoztató programokat.